**נואמים בבלפור ומתעלמים מהפיל בכיכר**

**שאול אריאלי, הארץ, 18 בדצמבר 2020**

[**https://www.haaretz.co.il/opinions/.premium-1.9380323**](https://l.facebook.com/l.php?u=https%3A%2F%2Fwww.haaretz.co.il%2Fopinions%2F.premium-1.9380323%3Ffbclid%3DIwAR0QFFXlepeYEQmVs_q_v-3fltob8tIdicqz39JoLT_GSjXa0kwaSuzepyk&h=AT184VMzQ4j69QxMib4qGG7e_651KHN513fD4TCgu1rk6FYuXlVMAM70E_5g7-h4eE2D3mDlNb6XLGcPG6ZRtLWhUqXf_LKl2Y186A0GBv7zZZDmjMIflStf85uZVeZfFT3rhCFWDzqVl2D97DaI&__tn__=-UK-R&c%5b0%5d=AT2EifCc18iU1A4qaMdcMJiDRyMcnYNhIunQ0enldoHyMOs3Nwn1rUlpGPcDWbBJ0wbq7nXZoDzG3eMQPtIsq2xLf3vfaO1gGqURxB8T1QWGiuZkqD1Fga7KeHV63L9K2sZilcXxjJlIYXyaSmaf5GA_FB3axz9__glCT7-Q0uDOOYQ)

מוצאי שבת בבלפור, בפעם המי יודע כמה. אני שומע את הנאום העשירי באותו ערב, קורא את השלטים של הארגונים הרבים. מתלהב מה"יצירות" ה"קרטוניות" וה"בלוניות". ולבסוף, מנסה להבין את פשר ההתעלמות הכללית של המפגינים השונים מה"פיל" שבכיכר (פריז).

הפיל ענק, אך איש אינו מודה בקיומו. חלק מהנוכחים כלל לא רואים אותו, אחרים בוחרים להימנע מחיכוך עמו, חלקם אפילו מנסים להעלימו. והפיל, הסכסוך הישראלי־פלסטיני, עומד במלוא עוצמתו וממלא את הכיכר. שתיקתו הרועמת מאפילה על רעש ה"זמבורות". הוא זה שמאפשר את שלטונו המסואב של נתניהו ועדת נתיניו, ולא אף אחת מהאשמות המפגינים שרוצים להוציא את בנימין נתניהו לנבצרות — על שחיתות, הפרת אמונים, שוחד, הסתה, משבר הקורונה, בזבוז כספי ציבור, פגיעה בחוק, התנהלות מאפיונרית.

הסכסוך מותיר את מדינת ישראל ללא גבולות זה יותר מ–70 שנה. הוא לוכד אותה במציאות של מדינה וחברה שאינן יודעות היכן הן מתחילות והיכן הן נגמרות, מי נכלל בתוכן ומי מחוץ להן, מהי זהותן ומה הוא משטרן. אוסף של "שבטים" נצים ללא רעיון־על מאחד.

מדינה היא ישות מרחבית בעלת גבולות מוכרים ואוכלוסייה קבועה, המקיימת שלטון עצמאי מרכזי ויחיד. הטריטוריה היא הביטוי המרחבי של המדינה. השמירה על גבולות הטריטוריה נועדה להבטיח את קיומה, ריבונותה, משאביה ואוכלוסייתה, ויש לה חשיבות רבה בעיני החיים בה — משום שהיא לב הזדהותם עם המדינה.

בנוסף, גבול מדיני הוא מרכיב יסודי של המדינה המודרנית, וליציבותו קיימת חשיבות עליונה מבחינה פוליטית, כלכלית וצבאית בשאלה כיצד המדינה נתפשת בעיני מדינות אחרות, וגם כיצד היא נתפשת בעיני אזרחיה.

הגבול הוא ההפרדה בין ה"עצמי" וה"אחר". בהתאם למערכת היחסים, הוא נתפש לעתים כמחסום, המגן עלינו מפני ה"אחרים" שנמצאים מחוץ לשטח התחום, ולעתים גם כנקודת הקישור אליהם. המחסום ונקודת הקישור קיימים במובן פיסי־גיאוגרפי, אך גם במובנים דתיים, כלכליים, חברתיים, אתניים, ותרבותיים.

בגלל הסכסוך מדינת ישראל והחברה החיה בשטחה הריבוני (הקו הירוק) אינה תחומה בגבולות מדיניים ואינה מופרדת מהפלסטינים שחיים בשטחי הגדה. אין קו שבו נגמר ה"אני" הישראלי ומתחיל ה"אחר" הפלסטיני. ובכל יום שחולף מעמיקה ישראל את חדירתה למרחב המאוכלס ברובו המכריע בפלסטינים, מבתרת אותו ופוגעת ברקמת החיים שלו — אך היא אינה מצליחה להכניעו דמוגרפית ומרחבית. אין לה טריטוריה מוגדרת שבה כל חבריה יכולים לגבש את זהותם הלאומית המודרנית. אין היא חברה שרואה בכל חבריה שווים בפני חוק אחד המתקיים בה, ולא כל חבריה משתייכים אליה מבחירתם החופשית.

בהיעדר טריטוריה וגבולות מוסכמים, החברה בישראל אינה יכולה להתגבש ולגבור על השסעים בין חבריה, שחיים כקבוצות מופרדות שכל אחת מהן מחזיקה בתפישה טריטוריאלית שונה — אליה היא רואה את זהותה קשורה ובה היא רואה אותה מתממשת. החברה שחיה היום בין הים לירדן רבת־שסעים: הישראלי־פלסטיני, הערבי־יהודי, הדתי־חילוני, המזרחי־אשכנזי, הדמוקרטי־פשיסטי, תומכי ארץ ישראל השלמה־כנגד תומכי שתי מדינות לשני העמים, מדינה יהודית־כנגד מדינת כל אזרחיה ועוד. רק טריטוריה מוסכמת תוכל לבטל חלק מהשסעים הללו, ולאחות או להכיל את האחרים.

בפני המפגינים בבלפור ניצב מחסום פיסי שיכול ללמד אותם שיעור על החשיבות של גבול. לו היו מביטים בגדר המתכת שהציבו השוטרים בינם לבין תומכי ראש הממשלה, הם היו מבחינים בנקל בתפקידה החשוב. הגדר הזאת היא קו הפרדה בין המאמינים בראש הממשלה לאילו שאינם מאמינים בו. כל מי שבחר להאמין בראש הממשלה ונעמד מצדה האחד של הגדר בחר להתעלם מכל מאפיין אחר שמבדיל בינו לעומדים לצדו. כך גם בקרב המפגינים המבקשים לשים קץ לשלטונו של נתניהו — דתיים וחילונים, מזרחים ואשכנזים, יהודים וערבים, עשירים ועניים, מהמרכז ומהפריפריה ועוד. הגדר תוחמת טריטוריה שהנמצאים בה מסכימים על רעיון משותף, הגובר על כל שאר המאפיינים המבדילים ביניהם, ומגדיר ומזהה את הקבוצה שלהם.

נתניהו עושה כל שביכולתו כדי לשמר את הסכסוך הישראלי־פלסטיני ולמנוע קביעת קו מדיני בין החברה הישראלית לפלסטינית. היעדר הגבול מאפשר לו — באמצעות דיכוי חלק מהקבוצות מצד אחד ומתן אתנן מצד שני לקבוצות אחרות החיות בין הים לירדן — לשמר את שלטונו.

נתניהו מתנגד לסיום הסכסוך ולקביעת גבול, כי גבול יפריד את 5 מיליון פלסטינים שחיים בשטחים מכ–9 מיליון הישראלים שהם בעלי שאיפות לאומיות משלהם, ובהעדרו הם בעל כורחם חברים נטולי זכויות בחברה שבין הים לירדן. גבול יאפשר לפלסטינים מצד אחד ולישראלים מהצד השני להתגבש בנפרד, ולחיות במדינה אחת לצד השנייה. הוא ימנע מנתניהו להמשיך לשסות את הישראלים בפלסטינים תוך איום חסר שחר ש"מדינת אש"ף תהווה איום קיומי על מדינת ישראל". גבול יצמצם באופן ניכר את השסע היהודי־ערבי בתוך ישראל על ידי כך שירגיע את המרכיב הלאומי בחברה ויביא לקידום השוויון האזרחי. הוא ימנע מנתניהו להמשיך להסית נגד הציבור הערבי בישראל ולאיים עליו בהעברתו לפלסטין, ובהמשך אפלייתו.

גבול ישמוט את הפלטפורמה שעליה מנהלים המשיחיים־לאומניים את מלחמתם על פניה של החברה בישראל, משטרהּ וערכיה. הוא יאלץ את נתניהו ואותם להיפרד ממתן האתנן — הכולל תקציבי ענק להתנחלויות ולמוסדותיהן, פגיעה בשלטון החוק, העמקת ההדתה והגזענות — בתמורה לתמיכה בשלטונו. גבול גם יבטל את האתנן התקציבי והחברתי לחרדים ויכריח אותם ואת המדינה לקדם את שילובם בחברה באופן מלא בתחום התעסוקה וההשכלה. נתניהו לא יוכל לאפשר את המשך היבדלותם, ואת שליחת מאות אלפים מהם בסבסוד המדינה להתגורר מעבר לקו הירוק בתמורה לתמיכה בשלטונו.

גבול יסיר את ה"מסיכה הביטחונית" שמאחוריה נתניהו מסתיר את סל הערכים האפל שלו — שחיתות, מרמה, הונאה, הפרת אמונים, הסתה, שקר, חמדנות, נהנתנות על חשבון הציבור — מציבור הבוחרים שלו, שעדיין מאמין כי בעבור ביטחון ישראל יש לסלוח לו על הכל. גבול יאיין את כל הרעיונות לכינון מדינה דו־לאומית ויאפשר לישראל להישאר מדינה דמוקרטית, המבטיחה שוויון לכולם ומממשת בסמליה, בתרבותה ובאורחות חייה את זכותו של העם היהודי להגדרה עצמית במולדתו.

לנוכח האפשרות של הליכה לסבב בחירות נוסף בישראל, על המפגינים בבלפור להציג תפישה רעיונית שלמה — מדינית, ביטחונית, חברתית וכלכלית — שתציע חלופה למדיניות נתניהו. הסכם וגבולות קבע הם לב השינוי הנדרש לטובת ליכוד החברה הישראלית במסגרת מדינתית, שחבריה — מבחירה חופשית — יחויבו להכיר בה כזו המגדירה אותם ואת זהותם יותר מכל המאפיינים השונים האחרים. אולי אז, כל הפוליטיקאים המבקשים להחליף את נתניהו יאזרו אומץ להצטרף לנשיא הנבחר ג'ו ביידן, שהכריז בוועידת ג'יי־סטריט ערב הבחירות בארה"ב (10.9), כי "פתרון שתי המדינות הוא הדרך היחידה להבטיח את ביטחונה של ישראל לטווח הארוך, תוך שמירה על זהותה היהודית והדמוקרטית... וזו גם הדרך היחידה להבטיח את הזכות של הפלסטינים למדינה משל עצמם"